रिन्यूएबल एनर्जी सेक्टर में रिलायंस के इनोवेशन पर चर्चा की, NMACC का भी दौरा किया
US Ambassador Eric Garcetti meets Mukesh Ambani, discusses Reliance's innovation in renewable energy sector,मुकेश अंबानी से मिले अमेरिका के राजदूत एरिक गार्सेटी, रिन्यूएबल एनर्जी सेक्टर में रिलायंस के इनोवेशन पर चर्चा की
भारत में अमेरिका के नए राजदूत एरिक गार्सेटी ने बुधवार (17 मई) को रिलायंस इंडस्ट्रीज के चेयरमैन मुकेश अंबानी से मुलाकात की। इस दौरान दोनों ने रिन्यूएबल एनर्जी सेक्टर में रिलायंस के इनोवेशन और भारत-अमेरिका के बीच आर्थिक सहयोग बढ़ाने को लेकर चर्चा की।
गार्सेटी ने इस मीटिंग की एक तस्वीर शेयर करते हुए ट्वीट किया, 'रिन्यूएबल एनर्जी सेक्टर में रिलायंस के इनोवेशन के बारे में जानने और अमेरिका-भारत के बीच आर्थिक सहयोग के रास्ते तलाशने के लिए मुकेश अंबानी के साथ शानदार मीटिंग की।'
गार्सेटी ने NMACC का भी दौरा किया
मुकेश अंबानी से मिलने से पहले गार्सेटी ने नीता मुकेश अंबानी कल्चरल सेंटर (NMACC) का भी दौरा किया, जिसे हाल ही में लॉन्च किया गया है। NMACC के फैशन शो में उन्होंने भारत की टेक्सटाइल इंडस्ट्री के बारे में जाना। इसके साथ ही, उन्होंने द ग्रैंड थियेटर में ब्रॉडवे क्लासिक 'द साउंड ऑफ म्यूजिक' के आर्टिस्ट से भी मुलाकात की।
शाहरुख खान से मिलने उनके घर मन्नत पहुंचे एरिक
इससे पहले मंगलवार को एरिक गार्सेटी बॉलीवुड एक्टर शाहरुख खान से मिलने उनके घर मन्नत पहुंचे। एरिक ने ट्विटर पर शाहरुख के साथ मुलाकात की तस्वीरें शेयर करते हुए अपनी खुशी जाहिर की। उन्होंने ट्वीट किया,' क्या यह मेरे बॉलीवुड डेब्यू का समय है?
सुपरस्टार के साथ शानदार बातचीत हुई। इस दौरान मैंने बॉलीवुड फिल्म इंडस्ट्री के बारे में जाना और मैंने बॉलीवुड और हॉलीवुड के उन पहलुओं पर बात की जिसका कल्चरल इम्पैक्ट दुनियाभर में देखने को मिला है।​'
महाराष्ट्र के मुख्यमंत्री एकनाथ शिंदे से भी की मुलाकात
गार्सेटी ने मंगलवार को ही महाराष्ट्र के मुख्यमंत्री एकनाथ शिंदे से भी मुलाकात की। इस दौरान दोनों के बीच बिजनेस, क्लाइमेट एक्शन और विमेंस वर्कप्लेस इन्क्लूजन के बारे में चर्चा हुई।
जय शाह के साथ गार्सेटी ने देखा IPL मैच
मंगलवार को ही गार्सेटी ने मुंबई में महात्मा गांधी के घर मणि भवन का दौरा किया। इसके साथ ही, उन्होंने भारतीय क्रिकेट कंट्रोल बोर्ड (BCCI) के सचिव जय शाह के साथ गुजरात टाइटन्स बनाम सनराइजर्स हैदराबाद आईपीएल 2023 मैच भी देखा। 
11 मई को राष्ट्रपति से की थी मुलाकात
इससे पहले 11 मई को एरिक गार्सेटी ने राष्ट्रपति भवन में राष्ट्रपति द्रौपदी मुर्मू से मुलाकात की थी। उन्होंने ट्वीट किया,' आज मैं राष्ट्रपति द्रौपदी मुर्मू को अपना क्रेडेंशियल प्रस्तुत करते हुए अत्यंत सम्मानित महसूस कर रहा हूं। संयुक्त राज्य अमेरिका के साथ घनिष्ठ और उपयोगी साझेदारी के लिए भारत सरकार को धन्यवाद। मैं USIndia संबंधों को बढ़ाने के लिए उत्साहित हूं क्योंकि हम अपने समय के परिभाषित मुद्दों पर एक साथ काम करते हैं।' 
